**Megyei választások: november 4-én**

**Szlovákiában megyei választások lesznek november 4-én. Szombaton 7 és 22 óra között tartanak nyitva a szavazóhelyiségek.** Választási igazolvány nem kérhető, mindenki **csak az állandó lakhelyén lévő választókörzetben voksolhat abban a** választókörzetben, ahol a választói névjegyzékben szerepel.

Ezúttal **kivételesen öt évre választunk megyei elnököt és képviselőket**, eltérően az eddigi 4 éves megbízatási időszaktól. Ez azt a célt szolgálja, hogy 2022-ben egyszerre lehessen megtartani a megyei és a helyhatósági választásokat. Újdonság az is, hogy a megyei választások már csak **egyfordulósak** lesznek, míg négy évvel ezelőtt még  kétfordulósak voltak. A megyeelnök az lesz, akit egyszerű többséggel megválasztanak, tehát aki a legtöbb érvényes szavazatot kapja. A képviselők pedig azok lesznek, akikre sorrendben a legtöbb érvényes szavazattal voksolnak.

Dunaszerdahelyen a Nagyszombati Kerületi Önkormányzat jelöltjeire lehet szavazni. Mint ismeretes, 5 megyeelnök-jelelölt és 38 képviselő-jelölt közül lehet választani. A választópolgár a szavazóhelyiségben **két szavazólapot** kap. A **megyeelnök megválasztására szolgáló szavazólapon csak egy jelölt sorszámát lehet bekarikázni.** **A képviselők választására szolgáló másik szavazólapon az 1. választókörzethez tartozó Dunaszerdahelyen maximálisan 8 képviselő sorszáma karikázható.** Kevesebbet karikázhatunk, de többet nem, mert ez utóbbi esetben érvénytelen lesz a szavazatunk.

Az esedékes regionális önkormányzati választásokon nemcsak a Szlovák Köztársaság állampolgárai jogosultak szavazni, hanem azok a külföldi állampolgárok is, akik az adott megyében lévő városban, községben állandó tartózkodási engedéllyel rendelkeznek és betöltötték a 18. életévüket.

**Fontos tudnivaló, hogy a választó köteles a fel nem használt vagy a hibásan kitöltött szavazólapot az erre kijelölt lepecsételt urnába beledobni, ellenkező esetben szabálysértést követ el és 33 eurós bírság megtérítésére kötelezhető.** /pve/